Vil gi mødre lengre tid på føden: – Følte meg ikke klar
Nå skal kvinner kunne være lenger på barselavdelingen etter fødsel.  – Det var følelsen av å være til bry og at ingen hadde tid til å følge meg opp. Jeg fikk beskjed om at jeg maks kunne være der i 48 timer, så det falt meg ikke inn å diskutere det. Men jeg følte meg ikke klar. Cecilia Ingulstad (35) ble mor for første gang i starten av coronapandemien. Hun følte at fødselsopplevelsen bar preg av stress, bekymring og usikkerhet. Nå venter hun nummer to. Termin er i juli.  – Jeg gruer meg ikke til å føde, men jeg gruer meg til rammene rundt. Vi har valgt et annet sykehus denne gang, men det er fremdeles høytid for fødsler. Og jeg stiller meg spørsmålet: Har de plass til oss? Dette er nytt – Vi får mange tilbakemeldinger om at mødre, spesielt førstegangsfødende, føler de er for kort tid på barselavdelingen, og at folk er usikre i forhold til både amming og barnet, sier Lisa Marie Ness Klungland (Sp).  Når regjeringen legger fram den nasjonale helse- og samhandlingsplanen fredag, lover Klungland at barselomsorgen vil være høyt på agendaen. Regjeringen vil blant annet foreslå følgende tiltak:  – Å kunne henvende seg uten henvisning vil være et tilbud som er med på å sikre en mer helhetlig omsorg, sier Klungland.  I dag er gjennomsnittlig liggetid på sykehus etter fødsel 2,6 døgn. – Vil det i praksis si at man legger til rette for at kvinnen skal kunne være der lenger før hun blir skrevet ut?  – Ja, det vil være et incentiv også for barselavdelingen til at om de eller moren er litt usikker, kan de kanskje beholde henne der litt lenger.  Mangler ansatte Jordmødre har lenge ropt varsku om stort arbeidspress og skyhøyt sykefravær. – Det er klart at man trenger ikke være på sykehuset hvis man ikke må, men i tiden etter fødsel gir man viktig helsehjelp. Å komme i gang med amming ordentlig betyr jo at barnet får mat. Selv om mor og barn er frisk, har man ikke gitt all helsehjelp som trengs hvis man ikke får til ammingen.  – Dere vil at man skal kunne henvende seg til sykehuset uten henvisning. Betyr det at hvis man selv føler behov for det, skal man kunne legges inn igjen?  – Som oftest vil det være lettest å ta en telefon. Da vil det kanskje være positivt å snakke med samme jordmoren som man har knyttet et forhold til. Det kan bety at om man tenker det vil trygge situasjonen å være en eller to netter til, kan man det.  – Er det kapasitet til det på sykehusene?  – Vi har veldig mange jordmødre i Norge, men en del av dem har jo gått over til privat. Det har vært spørsmål fra jordmødrene selv også om å ha en mer helhetlig omsorg. Så vi håper jo at vi nå kan rekruttere en del jordmødre tilbake igjen.  For gravide Cecilia Ingulstad er det viktigste ved neste fødsel at det er mer ro og tid til oppfølging.  – Jeg håper at når jeg reiser hjem neste gang, så er det fordi jeg er klar og ikke har flere spørsmål – ikke fordi det er fullt, sier Ingulstad, som også er nestleder i organisasjonen Barselopprøret. Skal jobbe flere steder Helse- og omsorgssektoren skriker etter folk. Størst av alt er mangelen på sykepleiere. Tall fra SSB viste at i 2023 jobbet 17.000 utdannede sykepleiere utenfor helsetjenesten. På landsbasis mangler det rundt 13 000 personer i helsesektoren.  – Har dere noen forslag eller plan for å få tak i flere folk?  – Når helseministeren legger fram planen fredag er det et eget kapittel som går på folk. Å ha den helhetlige omsorgen der jordmødre er ansatt både i kommuner og sykehus er spesielt for føde- og barsel, svarer Klungland. – Men hvis det nå kommer tusen henvendelser fra kvinner som vil komme inn igjen på sykehuset og ha ammehjelp, krever det mer fra de som jobber på sykehuset. Hvordan løser man det?  – Vi tror jo det blir sånn at ofte vil kanskje kvinnen få hjelp i kommunen. Og kommunen har også jordmødre. Så med dette kan en kanskje bruke jordmødrene man allerede har på en klokere måte.  Klungland nevner også fagarbeiderløftet, hvor regjeringen ønsker å fordele arbeidsoppgavene bedre og kompetanseløfte blant annet barselpleiere og helsefagarbeidere.  Regjeringen vil nå legge til rette for at jordmødre skal kunne være ansatt flere steder, for eksempel på sykehus og i kommunene.  – Det er noen eksempler nord i landet hvor de har begynt med det. Vi må finne ut hvordan, men vi tror det vil skape en trygghet å ha en person som følger deg hele veien.  – Har dere noen mål eller dato for når dette skal gjelde fra?  – Når planen blir godkjent i statsråd vil de forskjellige instansene sette i gang arbeidet. Så vi håper det skal skje så raskt som mulig. 
Regjeringen legger fram nasjonal helse- og samhandlingsplan fredag, med fokus på barselomsorg Fødekvinnen kan kontakte barselavdeling første uke etter utskrivning uten henvisning Flere tiltak: styrket flerkulturell doula, flere barnepleiere, og jordmødre ansatt i sykehus og kommune Planen ønsker å forlenge tiden kvinner kan være på barselavdelingen og legger til rette bedre oppfølging etter fødsel